《雨中花慢 雨中过蘧庵先生宅看红梅》
清代·陈维崧

白傅堂前，裴相庭中，一株浓艳垂垂。恰拖将轻雨，亸尽腰肢。

绒索猩唇唾后，泪珠鹃舌凝时。似恹恹宿酒，惯趁朝妆，来晕春肌。

嫣然一笑，悄无人处，倚栏心事谁知。亟倩茜衫笼著，绛袖盛之。

带雪三分粉绽，秋阴一朵红欹。还须嘱付，小楼钿笛，莫漫频吹。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。